**VLADA REPUBLIKE HRVATSKE**

**objavljuje**

**J A V N I P O Z I V**

**za predlaganje kandidata za člana Vijeća za zaštitu tržišnog natjecanja**

1. Na temelju članka 27. stavka 4. Zakona o zaštiti tržišnog natjecanja („Narodne novine“, br. 79/09., 80/13., 41/21.), Vlada Republike Hrvatske objavljuje javni poziv za predlaganje kandidata za člana Vijeća za zaštitu tržišnog natjecanja.

2. Člana Vijeća imenuje Hrvatski sabor, na prijedlog Vlade Republike Hrvatske na vrijeme od pet godina. Član Vijeća svoju dužnost obnaša profesionalno kao zaposlenik Agencije za zaštitu tržišnog natjecanja, a za vrijeme obnašanja dužnosti ima pravo na plaću koja je utvrđena Odlukom Vlade Republike Hrvatske.

3. Kandidat za člana Vijeća, u skladu s člankom 28. Zakona o zaštiti tržišnog natjecanja („Narodne novine“, br. 79/09., 80/13., 41/21.) mora ispunjavati sljedeće uvjete:

- hrvatsko državljanstvo

- završen preddiplomski i diplomski sveuči­lišni studij ili integrirani preddiplomski i diplomski studij pravnog ili ekonomskog smjera

- radno iskustvo od najmanje deset godina u struci

- za pravnika položen pravosudni ispit, za ekonomista specijalistički ispit ili znanstveni stupanj magistra ili doktora znanosti

4. Za člana Vijeća, u skladu s člankom 28. stavkom 5. Zakona o zaštiti tržišnog natjecanja, ne može biti imenovan: državni dužnosnik, osoba koja obnaša dužnost u tijelima političke stranke, članovi uprave, nadzornih odbora te upravnih vijeća poduzetnika, članovi bilo kojih drugih oblika interesnih udruživanja, koji bi mogli dovesti do sukoba interesa.

5. Prijave kandidata za člana Vijeća, uz koje je obvezno priložiti životopis, presliku osobne iskaznice ili domovnice, presliku diplome, uvjerenje pribavljeno od nadležnog suda da se protiv kandidata ne vodi kazneni postupak (koje ne smije biti starije od 30 dana od dana podnošenja prijave), dokaz o radnom iskustvu na odgovarajućim poslovima, uvjerenje o položenom pravosudnom ispitu, odnosno specijalističkom ispitu ili dokaz o znanstvenom stupnju magistra ili doktora znanosti, izjavu kandidata ovjerenu kod javnog bilježnika, pod kaznenom i materijalnom odgovornošću, o nepostojanju okolnosti iz članka 28. stavka 5. Zakona podnose se u pisanom obliku i u zatvorenoj omotnici, u roku od 15 dana od dana objave ovoga Javnog poziva, na slijedeću adresu:

**Ministarstvo gospodarstva i održivog razvoja, Samostalni sektor za pravne poslove, Radnička cesta 80, Zagreb**

s naznakom: **„Prijava kandidata za člana Vijeća za zaštitu tržišnog natjecanja".**

**Ministarstvo gospodarstva i održivog razvoja**